钦定古今图书集成/明伦汇编/闺媛典/第012卷 > 《一日曲》梅尧臣
## 钦定古今图书集成/明伦汇编/闺媛典/第012卷 > 《一日曲》梅尧臣

“妾家邓侯国，肯愧邯郸姝。世本富缯绮，娇爱比明珠。
十五学组𬘓，未尝开户枢。十六失所适，姓名倾里闾。
十七善歌舞，使君邀宴娱。自兹著乐府，不得同罗敷。
凉温忽荏苒，屡接朝大夫。相欢不及情，何异逢路衢。
昨日一见郎，目色曾不渝。结爱从此笃，暂隔犹恐疏。
如何遂从宦，去涉千里途。郎跨青骢马，妾乘白雪驹。”
送郎郎未远，别妾妾仍孤。不如水中鳞，双双依绿蒲，
不如云间鹄，两两下平湖。鱼鸟尚有托，妾今谁与俱？
去去约春华，终朝怨日赊。一心思杏子，便拟见梅花。
梅花几时吐，频掐栏干数。东风若寄郎，重为歌《金缕》。